ട്രെയിന് സമയം മാറ്റം അറിയാതെ യാത്രക്കാര് പെരുവഴിയിലായി ചേര്ത്തല: ട്രെയിനിന്റെ സമയമാറ്റം യാത്രക്കാര് അറിഞ്ഞില്ല, പതിവുയാത്രയ്ക്കായി എത്തിയവരടക്കം നിരവധിപേര് പെരുവഴിയിലായി. ട്രെയിന് കിട്ടാഞ്ഞതിനെ തുടര്ന്ന് നിരവധിയാളുകള് സ്റ്റേഷനില് ബഹളം വച്ചു. ഇന്നലെ രാവിലെ ചേര്ത്തല റെയില്വേസ്റ്റേഷനില് തിരുവനന്തപുരത്തേക്ക് പോകാനായി ഇന്റര്സിറ്റി എക്സ്പ്രസില് യാത്രയ്ക്കായി എത്തിയവരാണ് ട്രെയിന് പോയതറിഞ്ഞ് രോഷാകുലരായത്. യാത്രാ ടിക്കറ്റില് ഉള്പ്പെടെ ഇന്റര്സിറ്റിയുടെ സമയം 6.10 എന്നാണ് രേഖപ്പെടുത്തിയിരിക്കുന്നത്. എന്നാല് ഇന്നലെ ട്രെയിന് രാവിലെ ആറിനു തന്നെ ചേര്ത്തല സ്റ്റേഷന് വിട്ടു. സമയമാറ്റം അറിയാതെ വന്നവര് സ്റ്റേഷനില് പെട്ടുപോയി. ഒട്ടേറെപേര്ക്കു ട്രെയിനില് കയറാനായില്ല. ദിവസേന ആലപ്പുഴ, കൊല്ലം, തിരുവനന്തപുരം ഭാഗത്തായി പോകുന്ന സര്ക്കാര് ജോലിക്കാര് ഉള്പ്പെടെ യാത്രചെയ്യുന്ന ട്രെയിനാണ് ഇത്. മാരാരിക്കുളത്ത് ധന്ബാദ് ട്രെയിനിനുവേണ്ടി ക്രോസ് ചെയ്യുന്നതിനു ഇന്റര്സിറ്റി പിടിച്ചിടുമെന്ന വിവരത്തെ തുടര്ന്ന് സ്വന്തം വാഹനത്തില് ഉള്പ്പെടെ അതിവേഗത്തില് പലരും പുറപ്പെടുകയും ചെയ്തു. സമയം മാറിയ വിവരം യാത്രക്കാര്ക്ക് അറിയാനാകാതിരുന്നതാണ് സംഭവത്തിനു കാരണമായത്. സമയ മാറ്റം സംബന്ധിച്ച് ടിക്കറ്റ് എടുത്തവര്ക്കു മെസേജ് പോയതായും അധികൃതര് പറയുന്നു. ഇന്നലെ സമയ മാറ്റം നിലവില് വന്നു. പുതിയ സമയക്രമം അനുസരിച്ച് ചേര്ത്തലയില് ഇന്റര്സിറ്റി രാവിലെ ആറിനു പുറപ്പെടുമെന്ന് അധികൃതര് അറിയിച്ചു.